b"\n_START_ARTICLE_\nF\xc3\xa8lix Cucurull i Tey\n_START_SECTION_\nBiografia\n_START_PARAGRAPH_\nFill de F\xc3\xa8lix Cucurull i Campalans, batlle d'Arenys de Mar i de la seva segona esposa, Leonor Tey i Vilageliu. Al 1930, inicia els estudis de batxillerat al Col\xc2\xb7legi Cass\xc3\xa0, regentat pels Germans Gabrielistes. El 1933 continua els estudis de batxillerat a l\xe2\x80\x99Institut de Segon Ensenyament de Matar\xc3\xb3. El 1936 ingress\xc3\xa0 a Estat Catal\xc3\xa0 i en fou responsable de propaganda al Maresme. El 1938 s'incorpor\xc3\xa0 a l'ex\xc3\xa8rcit de Llevant, instal\xc2\xb7lat a Val\xc3\xa8ncia, i va anar al front com a milici\xc3\xa0 de Cultura. En acabar la guerra civil espanyola milit\xc3\xa0 en el Front Nacional de Catalunya (FNC) i el 1946 form\xc3\xa0 part del Consell Executiu en la confer\xc3\xa8ncia de assist\xc3\xad a Dosrius (Maresme). Va formar part del Consell Nacional del FNC fins al 1968 quan abandon\xc3\xa0 el partit per a crear l'Acci\xc3\xb3 Socialista Independentista de Catalunya (ASIC) que va integrar-se en el Partit Socialista d'Alliberament Nacional (PSAN) posteriorment. Col\xc2\xb7labor\xc3\xa0 a nombroses publicacions com Tele-Estel, Serra d'Or, Canig\xc3\xb3, Ponent i Avui. Particip\xc3\xa0 en la fundaci\xc3\xb3 de l'Assemblea de Catalunya (1971), organisme unitari de l'antifranquisme del Principat. Despr\xc3\xa9s d'abandonar el PSAN amb l'escissi\xc3\xb3 produ\xc3\xafda l'any 1973, particip\xc3\xa0 com a delegat d'Independents pel Socialisme amb els sectors que donarien lloc al Partit Socialista de Catalunya-Congr\xc3\xa9s. El 1978, per\xc3\xb2, va abandonar-lo quan es preparava la fusi\xc3\xb3 amb el PSOE. Entre el 1977 i el 1981 tamb\xc3\xa9 fou membre de l'executiva del Consell Nacional Catal\xc3\xa0, i entre el 1979 i el 1982, president de l'Institut de Projecci\xc3\xb3 Exterior de la Cultura Catalana. A les eleccions generals espanyoles de l'1 de mar\xc3\xa7 de 1979 fou candidat pel Bloc d'Esquerra d'Alliberament Nacional (BEAN), per\xc3\xb2 no fou escollit. _NEWLINE_A les eleccions municipals de 8 de maig de 1983 va encap\xc3\xa7alar com a independent la llista del PSUC-Candidatura Unit\xc3\xa0ria d'Esquerres, on tamb\xc3\xa9 formava part Nacionalistes d'Esquerra i va ser escollit regidor de l'Ajuntament d'Arenys de Mar. El 1984 col\xc2\xb7labor\xc3\xa0 en diverses activitats de la Crida a la Solidaritat en Defensa de la Llengua, la Cultura i la Naci\xc3\xb3 Catalanes. El 1985 viatja a Par\xc3\xads en el Tren de les Nacions i forma part de la comissi\xc3\xb3 que lliura a la UNESCO un manifest a favor del reconeixement de les nacions sense estat. El 1986 fa  el discurs d\xc2\xb4obertura de la desena Assemblea General de la Crida._NEWLINE_El 1985, la Generalitat de Catalunya li atorga  la Creu de Sant Jordi  i l'Ajuntament d'Arenys de Mar i la biblioteca P. Fidel Fita li reten un homenatge a Arenys de Mar. El 1988, rep l'homenatge de la Universitat Catalana d\xc2\xb4Estiu, a Prada de Conflent. Funda i presideix l'Associaci\xc3\xb3 Josep Narc\xc3\xads Roca i Farreras, fins a la seva mort. El 1991 li \xc3\xa9s atorgat el guard\xc3\xb3 CIEMEN 1991 (Centre Internacional Escarr\xc3\xa9 per a les Minories \xc3\x88tniques i les Nacions). I el 1995 a les Jornades Independentistes d'Arenys de Mar, F\xc3\xa8lix Cucurull rep el que ser\xc3\xa0 el darrer homenatge en vida._NEWLINE_De l'obra historiogr\xc3\xa0fica, cal assenyalar els estudis que realitz\xc3\xa0 de les primeres fases del catalanisme contemporani i les seues arrels populars i progressistes. Tamb\xc3\xa9 fou membre de l'Acad\xc3\xa8mia de Ci\xc3\xa8ncies de Lisboa el 1979 merc\xc3\xa8 el seu estudi Dos pobles ib\xc3\xa8rics (1967) on fa paral\xc2\xb7lelismes entre Catalunya i Portugal, i el 1980 fou nomenat personalitat cultural de l'any per la Uni\xc3\xb3 Brasilera d'Escriptors."